Piet Byleveld ernstig siek in hospitaalPiet Byleveld. Foto: Maroela Media Oudbrig. Piet Byleveld word in ŉ hospitaal in Roodepoort behandel nadat kanker Vrydag by hom gediagnoseer is. Roodepoort Record berig Byleveld is glo in ŉ ernstige toestand en die kanker is in ŉ gevorderde stadium. Volgens Roodepoort Record het Byleveld se familie vir dr. Janie Kriel, die internis wat Byleveld behandel, toestemming gegee om met die media te praat. Kriel se ontvangsdame het egter by navraag gesê geen toestemming is gegee om met Maroela Media te praat nie. Dit is nie die eerste keer dat navrae in verband met Byleveld onbeantwoord bly nie. Maroela Media het in Oktober verlede jaar die nuus gebreek dat talle geliefdes van moordslagoffers beweer Byleveld het hulle met duisende rande ingeloop. Verskeie mense het beweer hulle het Piet Byleveld Crime and Commercial Investigations (PBCCI) groot bedrae geld betaal om moordsake te ondersoek, maar daar het glo dadels van die ondersoeke gekom. Die sentrum waar die kantoor van Piet Byleveld Crime And Commercial Investigations glo sonder enige kennisgewing ontruim is. Byleveld het destyds by monde van sy regsverteenwoordigers, Scholtz Prokureurs, gesê hulle sal die bewerings “op die gepaste tyd en forum hanteer”. Byleveld het egter nooit op die bewerings gereageer nie. Ná nog navrae van Maroela Media het Scholtz Prokureurs Maroela Media in Januarie in kennis gestel die maatskappy se mandaat met Byleveld is beëindig. Verdere pogings om Byleveld direk te kontak was weer onsuksesvol. Byleveld het al op talle groot en opspraakwekkende sake gewerk, waaronder die moorde op Sheldean Human, Inge Lotz en Leigh Matthews. Nadat hy in 2010 afgetree het, het hy begin om misdaadsake in sy persoonlike hoedanigheid te ondersoek. PBCCI se kantore is verlede jaar glo sonder enige kennisgewing ontruim en die onderneming het vermoedelik finaal sy deure gesluit. Lees alle vorige berigte oor Piet Byleveld op Maroela Media.